Afrikaans: In hierdie studie ondersoek die navorser die kwessie van die etiek rakende verslaggewing oor MIV/Vigs in drie groot Suid-Afrikaanse koerante, naamlik Mail & Guardian, The Star en Daily Sun. Die navorser argumenteer dat die etiese benaderings van die deontologie en sosiale verantwoordelikheid die noodsaaklike grondslag bied waarop etiese besluite rakende die nuusdekking van die pandemie in die media gebaseer moet word. Die navorser stel dit dat joernaliste 'n verpligting het, wat 'n sleutelkonsep is binne die etiese paradigma wat voorgestel word. Die posisie wat die navorser inneem, berus op die feit dat joernaliste 'n verantwoordelikheid teenoor die samelewing het, veral aangesien MIV/Vigs reeds tot die dood van miljoene mense in Afrika gelei het en aangesien daar geen kuur vir die siekte is nie. Die media vervul 'n kragtige rol om toe te sien dat daar voortdurend en konsekwent berig word oor kwessies wat met die siekte verband hou aangesien die media 'n enorme invloed het (Retief 2002: 5). Deur middel van kwantitatiewe en kwalitatiewe inhoudsanalise het die navorser ondersoek ingestel na die vier belangrikste etiese oortredings wat voor die deur van die media gelê word. In die koerante wat bestudeer is, was daar gemiddeld een berig per uitgawe; daar is 'n oormaat stories wat verpersoonlik is; die taal van die beriggewing, veral die gebruik van sommige metafore, het negatiewe konnotasies, sommige positief, en een was polities van aard. Min voorbeelde van hoofopskrifte en teks is gevind waar sensasie 'n rol gespeel het. Een van die belangrikste aanbevelings is dat stories oor MIV/Vigs 'n menslike gesig gegee moet word, en dat die narratiewe genre van nuus 'n oplossing bied.